Utkast til forskrift om endring av forskrift om dyrehelsemessige betingelser for import og eksport av levende pattedyr, fugler, reptiler, amfibier, bier og humler

**Hjemmel:** Fastsatt av Landbruks- og matdepartementet og Nærings- og fiskeridepartementet [dato] med hjemmel i lov 19. desember 2003 nr. 124 om matproduksjon og mattrygghet mv. (matloven) § 12, § 15 og § 19, jf. delegeringsvedtak 19. desember 2003 nr. 1790, og lov 19. juni 2009 nr. 97 om dyrevelferd § 11 og § 19, jf. delegeringsvedtak 11. juli 2010 nr. 814.

**EØS-henvisning:** EØS-avtalen vedlegg I kap. I innledende del nr. 7 (vedtak 2013/519/EU og vedtak 2013/520/EU) og del 4.1 nr. 9 og del 8.1 nr. 15 (direktiv 92/65/EØF som endret ved forordning (EF) nr. 1282/2002, forordning (EF) nr. 1802/2002, forordning (EF) nr. 1398/2003, direktiv 2008/73/EF, vedtak 2012/112/EF, direktiv 2004/68/EF, direktiv 2013/31/EU og vedtak 2013/518/EU)

**I**

**I** [**forskrift 20. februar 2004 nr. 464 om dyrehelsemessige betingelser for import og eksport av levende pattedyr, fugler, reptiler, amfibier, bier og humler**](http://websir.lovdata.no/cgi-lex/lexles?doc=/for/sf/hf-19931221-1385.html) **gjøres følgende endringer:**

Tittel skal lyde:

Forskrift om dyrehelsemessige *vilkår* for import og eksport av *levende dyr, sæd, egg og embryoer*

EØS-henvisningsfeltet skal lyde:

***EØS-henvisning:*** *EØS-avtalen vedlegg I kap. I innledende del nr. 7 (forordning (EU) nr. 139/2013, vedtak 2013/519/EU og vedtak 2013/520/EU), del 3.2 nr. 39 (vedtak 2007/598/EF) og del 4.1 nr. 9 og del 8.1 nr. 15 (direktiv 92/65/EØF som endret ved vedtak 95/176/EF, vedtak 2001/298/EF, forordning (EF) nr.1282/2002 (som endret ved forordning (EF) nr. 1802/2002), forordning (EF) nr. 998/2003, forordning (EF) nr. 1398/2003, direktiv 2004/68/EF, vedtak 2007/265/EF, direktiv 2008/73/EF (som endret ved vedtak 2009/436 EF), vedtak 2010/270/EU, vedtak 2010/684/EU, vedtak 2012/112/EU, direktiv 2013/31/EU og vedtak 2013/518/EU)*

*Forskriftens § 6 annet ledd, § 16 og § 19 er meldt til EFTAs overvåkingsorgan i henhold til kravene i lov 17. desember 2004 nr. 101 om europeisk meldeplikt for tekniske regler (EØS-høringsloven) og vedlegg II kap. XIX nr. 1 (direktiv 98/34/EF endret ved direktiv 98/48/EF).*  
  
§ 1 skal lyde:  
§ 1 Formål

Formålet med denne *forskriften* er å forebygge spredning av smittsomme sjukdommer i forbindelse med import og eksport av *levende dyr, sæd, egg og embryoer.*  
  
§ 2 skal lyde:

§ 2 Virkeområde

*Forskriften fastsetter de dyrehelsemessige vilkårene for import og eksport mellom Norge og andre EØS-stater og import til Norge fra tredjestater av dyr, sæd, egg og embryoer.*

*Forskriften fastsetter likevel ikke de dyrehelsemessige vilkårene for import eller eksport av dyr, sæd, egg eller embryoer som omfattes av følgende forskrifter:*

1. *Forskrift 25. mars 2002 nr. 304 om dyrehelsemessige betingelser for innførsel og utførsel av svin.*
2. *Forskrift 25. mars 2002 nr. 305 om dyrehelsemessige betingelser for innførsel og utførsel av storfe.*
3. *Forskrift 6. oktober 2003 nr. 1242 om dyrehelsemessige vilkår for produksjon, lagring, import og eksport av oksesæd.*
4. *Forskrift 31. desember 1998 nr. 1486 om dyrehelsemessige betingelser for import og eksport av embryo av storfe.*
5. *Forskrift 31. desember 1998 nr. 1488 om dyrehelsemessige vilkår for innførsel og utførsel av dyr av hestefamilien.*
6. *Forskrift 17. juli 2003 nr. 972 om dyrehelsemessige vilkår for produksjon, import, eksport og bruk av rånesæd.*
7. *Forskrift 28. desember 2001 nr. 1616 om samhandel med levende fjørfe og rugeegg i EØS.*
8. *Forskrift 19. juli 2010 nr. 1135 om import og transitt av fjørfe og visse fjørfeprodukter fra tredjestater.*
9. *Forskrift 17. juni 2008 nr. 819 om omsetning av akvakulturdyr og produkter av akvakulturdyr, forebygging og bekjempelse av smittsomme sykdommer hos akvatiske dyr.*
10. *Forskrift 14. mars 2005 nr. 232 om dyrehelsemessige vilkår for innførsel og utførsel av småfe.*
11. *Forskrift 23. juli 2010 nr. 1137 om import fra tredjestater av visse levende dyr, bier, humler og ferskt kjøtt av visse dyr.*
12. *Forskrift 31. desember 1998 nr. 1477 om dyrehelsemessige betingelser for import og eksport av sæd, egg og embryoer fra visse dyrearter.*
13. *Forskrift 14. juli 2004 nr. 1123 om dyrehelsemessige betingelser for innførsel av hundesæd til Norge.*
14. *Forskrift 10. august 2007 nr. 1137 om krav til dyrehelse ved forflytning av sirkusdyr innenfor EØS.*
15. *Forskrift [dato] nr.? om ikke-kommersiell forflytning av kjæledyr.*

§ 3 nytt nr. 1 skal lyde:

1. *Godkjent organ, institutt eller stasjon: Enhver permanent, geografisk avgrenset virksomhet som er godkjent etter denne forskriften eller tilsvarende regelverk som gjennomfører direktiv 92/65/EØF i nasjonal rett, der én eller flere dyrearter vanligvis holdes eller oppdrettes, i kommersielt øyemed eller ikke, og utelukkende for ett eller flere av følgende formål:*
   1. *utstilling av dyr eller opplysningsformål,*
   2. *bevaring av artene*
   3. *grunnleggende eller anvendt vitenskapelig forskning eller oppdrett av dyr i forbindelse med slik forskning.*

§ 3 nr. 7 oppheves.  
  
Kapittel II tittelen skal lyde:

**Kapittel II Import og eksport av levende *dyr mellom Norge og andre EØS-stater***   
  
§ 4 første ledd innledningen skal lyde:

I tillegg til å oppfylle de spesielle vilkårene i *§ 6* til § 12 skal *aper, hov- og* klovdyr, fugler, bier, humler, *haredyr, minker*, rever, *hunder, katter og ildere* komme fra virksomheter som:  
  
  
§ 4 fjerde ledd oppheves.  
  
§ 5 første ledd første punktum skal lyde:

*Hov- og klovdyr*, fugler omhandlet i § 8 tredje ledd, bier, humler, hunder, katter og ildere skal ved import og eksport *mellom Norge og andre EØS-stater* følges av et helsesertifikat *i samsvar med de respektive modellene vist i vedlegg D del 1 og del 2.*

§ 5 annet ledd skal lyde:

Fugler av papegøyefamilien omhandlet i § 8 annet ledd skal ved import og eksport *mellom Norge og andre EØS-stater* følges av et handelsdokument.

§ 5 fjerde ledd annet punktum oppheves.

§ 6 skal lyde:

§ 6 Vilkår for aper

Import og eksport av aper (*Simiae* og *Prosimiae*) er kun tillatt *dersom* dyrene kommer fra og skal til godkjente *organer*, institutter eller *stasjoner, jf. kapittel III.*

*Som unntak fra første ledd kan godkjente organer, institutter eller stasjoner anskaffe aper fra privatpersoner dersom dyrene gjennomgår karantene, jf. § 16 og vedlegg C nr. 3.*

§ 7 tittelen og første ledd skal lyde:

*§ 7* Vilkår for *hov- og* klovdyr

*Hov- og klovdyr* (*Artiodactyla*, *Perissodactyla og Proboscidae)* skal:

1. være merket i henhold til gjeldende bestemmelser,
2. ikke være pålagt slaktet som ledd i et program for å utrydde en smittsom sjukdom,
3. ikke være vaksinert mot munn- og klauvsjuke, og
4. komme fra en virksomhet som ikke er omfattet av dyrehelsemessige restriksjoner som gjelder *hov- og* klovdyr og ha oppholdt seg på denne virksomheten de siste 30 dager før avsendelsen eller siden fødselen.

§ 12 skal lyde:

§ 12 Vilkår for hunder, katter og ildere

*Hunder, katter og ildere skal:*

1. *oppfylle kravene til identifikasjon, identifikasjonsdokument (pass), rabiesvaksinasjon og behandling mot revens dvergbendelmark (Echinococcus multilocularis) som gjelder for ikke-kommersiell forflytning av disse dyreartene mellom Norge og vedkommende EØS-stat, jf. forskrift [dato] nr.? om ikke-kommersiell forflytning av kjæledyr,*
2. *i løpet av de siste 48 timene før avsendelse gjennomgå en klinisk helseundersøkelse av en veterinær som er autorisert av vedkommende myndighet, og*
3. *følges av et helsesertifikat, jf. § 5, der den offentlige veterinæren attesterer at den autoriserte veterinæren i det relevante avsnittet i dyrets identifikasjonsdokument har godtgjort at den kliniske helseundersøkelsen viste at dyret på undersøkelsestidspunktet var i stand til å bli transportert som planlagt i henhold til forskrift 8. februar 2012 nr. 139 om næringsmessig transport av dyr (forordning (EU) nr. 1/2005).*

*Unntatt fra kravene til rabiesvaksinasjon og behandling mot revens dvergbendelmark (Echinococcus multilocularis) er hunder, katter og ildere som skal til godkjente organer, institutter eller stasjoner.*

Kapittel IV med §§ 15-18 oppheves.

Kapittel III blir til kapittel IV

Nytt kapittel III med ny § 14, ny § 15 og ny § 16 skal lyde:  
***Kapittel III Import og eksport av levende dyr, sæd, egg og embryoer mellom godkjente organer, institutter og stasjoner i Norge og andre EØS-stater***

*§ 14 Helsesertifikat*

*Ved import og eksport mellom godkjente organer, institutter og stasjoner i Norge og andre EØS-stater av dyr av arter som er mottakelige for meldepliktige sjukdommer, eller sjukdommer oppført i vedlegg B dersom mottakerlandet har tilleggsgarantier for disse, og sæd, egg eller embryoer fra slike dyr, skal det følge med et helsesertifikat i samsvar med modellen vist i vedlegg D del 3.*

*Dersom helsesertifikatet gjelder aper skal det være utstedt av den den offentlige veterinæren som fører tilsyn med opprinnelsesorganet, -instituttet eller -stasjonen. Dersom sertifikatet gjelder andre dyr eller sæd, egg eller embryoer skal det være utfylt av den ansvarshavende veterinæren ved opprinnelsesorganet, -instituttet eller -stasjonen.*

*Av helsesertifikatet skal det gå fram at dyrene, sæden, eggene eller embryoene kommer fra et organ, et institutt eller en stasjon som er godkjent.*

*§ 15 Godkjenning av organer, institutter og stasjoner*

*For å kunne godkjennes må norske organer, institutter og stasjoner med hensyn til meldepliktige sjukdommer, forelegge Mattilsynet nødvendig dokumentasjon på at virksomheten oppfyller vilkårene i vedlegg C.*

*Godkjente organer, institutter og stasjoner skal være registrert og tildelt et godkjenningsnummer av myndighetene i vedkommende EØS-stat. Virksomhetene og godkjenningsnumrene deres skal i tillegg være oppført på en liste som er utarbeidet av og gjort tilgjengelig for allmenheten av vedkommende myndighet.*

*§ 16 Karantene ved mottak av dyr som ikke kommer fra godkjente anlegg*

*Dersom godkjente organer, institutter eller stasjoner mottar dyr som ikke kommer fra andre godkjente organer, institutter eller stasjoner, skal karanteneperioden som kreves i vedlegg C nr. 3 gjennomføres på et sted som på forhånd er godkjent av Mattilsynet. Godkjenningen av stedet kan knyttes til dyr av bestemte arter. Mattilsynet skal varsles når dyrene ankommer det godkjente karantenestedet. Karanteneperioden skal være gjennomført før dyrene kan settes sammen med andre dyr i det godkjente organet, instituttet eller senteret.*

*Mattilsynet kan stille krav til gjennomføring av karanteneperioden ut over de som følger av vedlegg C nr. 3.*  
§ 14 blir til § 17 og skal lyde:

§ 17 Forbud

Med mindre annet er bestemt er det forbudt å importere levende pattedyr, reptiler og amfibier fra *tredjestater*, inkludert *Svalbard.*  
  
  
I kapittel V blir § 19 til § 18 og skal lyde:

§ 18 *Forordning* [*(EU) nr. 139/2013*](http://lovdata.no/pro/#reference/eu/32013r0139)

EØS-avtalens vedlegg I kapittel I innledende del nr. 7 (forordning [(EU) nr. 139/2013](http://lovdata.no/pro/#reference/eu/32013r0139)*)* om fastsettelse av krav til dyrehelse ved import av visse fugler til Fellesskapet og karantenevilkår for disse gjelder som forskrift med de tilpasninger som følger av vedlegg I kapittel I, protokoll 1 til avtalen og avtalen for øvrig.

Ny § 19 skal lyde:

*§ 19 Vilkår for import av visse fugler som ikke omfattes av § 18*

*Vilkårene i § 4, § 5 og § 8 for import av fugler fra EØS-stater gjelder tilsvarende for import av fugler fra Andorra, Liechtenstein, Monaco, San Marino, Sveits og Vatikanstaten.*

*Følgende er bare tillatt på de vilkår Mattilsynet fastsetter i det enkelte tilfellet:*

1. *Import av fugler til godkjente bevaringsprogram eller zoologiske hager, sirkus, fornøyelsesparker eller forsøk.*
2. *Import fra tredjestater som grenser til EØS av brevduer som umiddelbart etterpå skal settes fri for å fly hjem igjen til den aktuelle tredjestaten.*

Kapittel VI tittelen skal lyde:

Kapittel VI *Import av* hunder, katter og *ildere* fra tredjestater  
  
§ 20 skal lyde:

*§ 20 Godkjente tredjestater*

*Import av hunder, katter og ildere er bare tillatt dersom områdene eller tredjestatene dyrene kommer fra og ethvert område eller tredjestat de transitteres gjennom er ført opp på en av listene i:*

1. *forskrift 31. desember 1998 nr. 1488 om dyrehelsemessige vilkår for innførsel og utførsel av dyr av hestefamilien vedlegg A,*
2. *forskrift 23. juli 2010 nr. 1137 om import fra tredjestater av visse levende dyr, bier, humler og ferskt kjøtt av visse dyr § 1, jf. forordning (EU) nr. 206/2010 vedlegg II del 1, eller*
3. *forskrift [dato] nr.? om ikke-kommersiell forflytning av kjæledyr § 3, jf. forordning (EU) nr. 577/2013 vedlegg II.*

*Import av hunder, katter og ildere til godkjente organer, institutter eller stasjoner er likevel bare tillatt dersom områdene eller tredjestatene dyrene kommer fra og ethvert område eller tredjestat de transitteres gjennom er ført opp på listen nevnt i første ledd bokstav c.*

§ 21 skal lyde:

§ 21 Helsesertifikat mv.

Hunder, katter og ildere *som importeres fra tredjestater* skal:

1. følges av et helsesertifikat som er utstedt i overensstemmelse med modellen vist i *vedlegg E av* en offentlig veterinær i henhold til merknadene i sertifikatets del *2*.
2. oppfylle kravene *som fremgår av helsesertifikatet* alt etter hvilke tredjestater eller områder de kommer fra *eller transitteres gjennom og om de skal til godkjente organer, institutter eller stasjoner eller ikke.*

Helsertifikatet er gyldig i 10 dager etter utstedelse*, eller så lenge reisen varer*

*dersom den varer i mer enn 10 dager og foregår til sjøs.*

Kapittel VII tittelen skal lyde:

Kapittel VII *Administrative* bestemmelser

§ 22 skal lyde:

§ 22 Dispensasjon

Mattilsynet kan *i særskilte tilfeller* dispensere fra bestemmelsene i denne *forskriften forutsatt* at det ikke vil stride mot Norges internasjonale forpliktelser, herunder EØS-avtalen.

§ 23 skal lyde:

§ 23 Tilsyn og vedtak

Mattilsynet fører tilsyn *og kan fatte nødvendige enkeltvedtak, jf. matloven § 23 og dyrevelferdsloven § 30, for å oppnå etterlevelse av bestemmelser gitt i eller i medhold av denne forskriften. Mattilsynet kan også fatte enkeltvedtak i henhold til matloven § 24 til 26 og dyrevelferdsloven § 32 og § 35*

§ 24 oppheves.

§ 25 skal lyde:

§ 25 Straff

*Overtredelse av bestemmelser gitt i denne forskriften eller enkeltvedtak gitt i medhold av forskriften, er straffbart i henhold til matloven § 28 og dyrevelferdsloven § 37.*

Ny § 26 skal lyde:

*§ 26 Overgangsbestemmelse*

*Institusjoner, institutter og sentra som er godkjent etter forskrift 20. februar 2004 nr. 453 om dyrehelsemessige vilkår for godkjenning av institusjoner, institutter og sentra og overføring av dyr, sæd, egg og embryo til og fra godkjente anlegg er godkjente organer, institutter og stasjoner etter denne forskriften.*

*Til og med 29. april 2015 kan hunder, katter og ildere importeres fra og eksporteres til EØS-stater dersom de følges av et helsesertifikat utstedt senest 28. desember 2014 i samsvar med modellen vist i del 1 i vedlegg E til direktiv 92/65/EØF før direktivet ble endret ved vedtak 2013/518/EU.*

*Til og med 29. april 2015 kan hunder, katter og ildere importeres fra tredjestater dersom de følges av et helsesertifikat utstedt senest 28. desember 2014 i samsvar med modellen vist i vedlegget til vedtak 2005/64/EF eller vedlegg I til vedtak 2011/874/EU.*

§ 26 blir til § 27.

Ny tittel til Vedlegg A skal lyde:

*Vedlegg A. Liste over meldepliktige sjukdommer, jf. forordning (EF) nr. 1398/2003*

Vedlegg C oppheves.  
  
Nytt vedlegg C skal lyde:

*Vedlegg C. Vilkår for å godkjenne organer, institutter og stasjoner, forordning (EF) nr. 1282/2002 som endret ved forordning (EF) nr. 1802/2002*

1. *For å bli offentlig godkjent i henhold til artikkel 13 nr. 2 i direktiv 92/65/EØF, må et organ, et institutt eller en stasjon som definert i direktivet artikkel 2 nr. 1 bokstav c)*
   1. *være klart avgrenset og atskilt fra sine omgivelser eller de innestengte dyrene, og ligge i rimelig avstand fra driftsenheter i landbruket hvis helsestatus kan trues av at det befinner seg et godkjent organ eller institutt eller en godkjent stasjon i nærheten,*
   2. *ha tilstrekkelige midler til å fange inn, sperre inne og isolere dyr, og ha tilstrekkelige karanteneanlegg og godkjente framgangsmåter for dyr som kommer fra driftsenheter som ikke er godkjent,*
   3. *være fri for sykdommene oppført i vedlegg A og, med hensyn til sykdommer som i den berørte staten omfattes av et program i henhold til artikkel 14 i direktiv 92/65/EØF, sykdommene oppført i vedlegg B. For at et organ, et institutt eller en stasjon skal anses som fri for sykdommene, skal vedkommende myndigheter vurdere fortegnelsene over dyrehelsestatus som er registrert i minst de tre siste årene, og resultatene av kliniske undersøkelser og laboratorieundersøkelser som er gjennomført på dyrene i organet, instituttet eller stasjonen. Som unntak fra dette kravet kan nye virksomheter godkjennes dersom dyrene som holdes der, kommer fra godkjente virksomheter,*
   4. *føre ajourførte fortegnelser over*
      1. *antall dyr av hver art som finnes i virksomheten, med angivelse av alder, kjønn, art og individuell identifikasjon dersom det er mulig,*
      2. *antall dyr som ankommer eller forlater virksomheten, med angivelse av alder, kjønn, art og individuell identifikasjon dersom det er mulig, samt opplysninger om opprinnelsessted eller bestemmelsessted, transport fra eller til virksomheten og dyrenes helsetilstand,*
      3. *resultatene av blodprøver eller andre diagnostiske metoder,*
      4. *tilfeller av sykdom og eventuelt den behandling som er gitt,*
      5. *resultatene av kontroller post mortem av alle dyr som dør i virksomheten, herunder dødfødte dyr,*
      6. *observasjoner gjort i forbindelse med isolasjons- eller karanteneperioder,*
   5. *enten ha en avtale med et godkjent laboratorium for gjennomføring av kontroller post mortem eller ha ett eller flere egnede lokaler der slike kontroller kan foretas av en kvalifisert person under tilsyn av en godkjent veterinær,*
   6. *enten ha ordninger eller innretninger for hensiktsmessig fjerning av dyr som er døde av sykdom eller avlivet,*
   7. *ved kontrakt eller ved et rettslig dokument sikre seg tjenestene til en veterinær som er godkjent og underlagt kontroll av vedkommende myndighet, og som*
      1. *oppfyller tilsvarende krav i artikkel 14 nr. 3 bokstav b) i direktiv 64/432/EØF,*
      2. *sikrer at den nødvendige sykdomsovervåkingen og de nødvendige kontrolltiltakene i forbindelse med sykdomssituasjonen i det aktuelle landet er godkjent av vedkommende myndighet og anvendt i organet, instituttet eller stasjonen. Disse tiltakene skal omfatte*
         * *en årlig plan for overvåking av sykdommer som omfatter kontroll av dyrene for zoonoser,*
         * *kliniske undersøkelser, laboratorieundersøkelser og kontroller post mortem av dyr som kan være angrepet av overførbare sykdommer,*
         * *eventuell vaksinasjon av mottakelige dyr mot smittsomme sykdommer bare i samsvar med EØS-regelverket,*
      3. *sikrer at ethvert mistenkelig dødsfall eller forekomst av andre symptomer som tyder på at dyrene er smittet av én eller flere av sykdommene nevnt i vedlegg A og B, umiddelbart meldes til vedkommende myndighet dersom sykdommen er meldepliktig i den aktuelle EØS-staten,*
      4. *sikrer at dyr som bringes inn i virksomheten, har vært isolert etter behov og i samsvar med kravene i dette direktiv og eventuelle instrukser gitt av vedkommende myndighet,*
      5. *har ansvar for at dyrehelsekravene i direktiv 92/65/EØF og i EØS-regelverket blir overholdt i den daglige driften ved transport og disponering av avfall fra dyr,*
   8. *dersom det holder dyr beregnet på forsøkslaboratorier, oppfylle bestemmelsene i artikkel 5 i direktiv 86/609/EØF.*
2. *Godkjenningen skal opprettholdes når følgende krav er oppfylt:*
   1. *virksomheten er under tilsyn av en offentlig veterinær fra vedkommende myndighet, som*
      1. *besøker organet, instituttet eller stasjonen minst én gang i året,*
      2. *kontrollerer den godkjente veterinærens virksomhet og gjennomføringen av den årlige planen for overvåking av sykdommer,*
      3. *sikrer at bestemmelsene i direktiv 92/65/EØF overholdes,*
   2. *dyr som bringes inn i virksomheten, må komme fra andre godkjente stasjoner, institutter eller organer, i samsvar med bestemmelsene i direktiv 92/65/EØF,*
   3. *den offentlige veterinæren bekrefter at*
      1. *bestemmelsene i direktiv 92/65/EØF er oppfylt,*
      2. *resultatene av de kliniske undersøkelsene, kontrollene post mortem og laboratorieundersøkelsene ikke viser noen forekomst av sykdommene nevnt i vedlegg A og B,*
   4. *organet, instituttet eller stasjonen skal oppbevare fortegnelsene nevnt i nr. 1 bokstav d) i minst ti år etter godkjenning.*
3. *Som unntak fra artikkel 5 nr. 1 i direktiv 92/65/EØF og nr. 2 bokstav b) i dette vedlegg kan dyr, herunder aper (simiae og prosimiae), som kommer fra organer, institutter og stasjoner som ikke er godkjent, bringes inn til et organ, et institutt eller en stasjon dersom dyrene gjennomgår en karanteneperiode under offentlig tilsyn og i samsvar med instrukser gitt av vedkommende myndighet før de bringes inn i virksomheten.*

*For aper (simiae og prosimiae) skal karantenekravene i OIEs dyrehelseregelverk (kapittel 2.10.1 og vedlegg 3.5.1) overholdes.*

*For andre dyr som holdes i karantene i samsvar med nr. 2 bokstav b) i dette vedlegg, skal karanteneperioden være minst 30 dager når det gjelder sykdommene som er oppført i listen i vedlegg A.*

1. *Dyr som holdes i godkjente organer, institutter eller stasjoner, kan forlate virksomheten bare dersom de skal til andre godkjente organer, institutter eller stasjoner i samme EØS-stat eller en annen EØS-stat. Dersom de ikke skal til et godkjent organ eller institutt eller til en godkjent stasjon, skal de forlate virksomheten bare i samsvar med kravene fastsatt av vedkommende myndighet for å sikre at det ikke er noen fare for spredning av sykdommer.*
2. *En EØS-stat som har krav på tilleggsgarantier i henhold til EØS-regelverket, kan framsette tilleggskrav og krav om sertifisering for mottakelige arter som skal bringes inn i godkjente organer, institutter eller stasjoner.*
3. *Godkjenningen kan helt eller delvis oppheves midlertidig, trekkes tilbake eller gjenopprettes på følgende vilkår:*
   1. *dersom vedkommende myndighet finner at kravene i nr. 2 ikke er oppfylt, eller bruken er endret og ikke lenger omfattes av artikkel 2 i direktiv 92/65/EØF, skal godkjenningen oppheves eller trekkes tilbake,*
   2. *når vedkommende myndighet er blitt underrettet om at det foreligger mistanke om en av sykdommene nevnt i vedlegg A og B, skal den oppheve godkjenningen av organet, instituttet eller stasjonen til mistanken er offisielt avkreftet. Avhengig av hvilken sykdom det dreier seg om og risikoen for smitteoverføring, kan opphevingen gjelde hele virksomheten eller bare visse kategorier av dyr som er mottakelige for den aktuelle sykdommen. Vedkommende myndigheter skal sikre at det treffes nødvendige tiltak for å bekrefte eller avkrefte mistanken og unngå all fare for spredning av sykdommen i samsvar med EØS-regelverket om tiltak mot den aktuelle sykdommen og om handel med dyr,*
   3. *når den mistenkte sykdommen er bekreftet, skal organet, instituttet eller stasjonen godkjennes på nytt først etter at sykdommen og smittekildene er utryddet, herunder tilstrekkelig desinfisering og rengjøring, bare dersom vilkårene fastsatt i nr. 1 i dette vedlegg, med unntak av nr. 1 bokstav c), igjen er oppfylt,*
   4. *vedkommende myndighet skal underrette Kommisjonen/Eftas overvåkningsorgan når en godkjenning oppheves midlertidig, trekkes tilbake eller gjenopprettes for et organ, et institutt eller en stasjon.*

Vedlegg D oppheves.

Nytt vedlegg D skal lyde:

*Vedlegg D. Helsesertifikatmodeller for import og eksport av dyr innenfor EØS*

*Del 1 – Helsesertifikat for dyr fra driftsenheter (hov- og klovdyr, fugler som er vaksinert mot aviær influensa, haredyr, hunder, katter og ildere)*

*[Til brukerne/høringsinstansene: Her vil helsesertifikatmodellen vist i vedlegget til vedtak 2013/518/EU bli lagt inn av Lovdata når forskriften er fastsatt. Vedtaket følger høringsbrevet.]*

*Del 2 - Helsesertifikat for bier og humler*

*[Til brukerne/høringsinstansene: Her vil helsesertifikatmodellen som i dag er del 2 i vedlegg C til forskrift 20. februar 2004 nr. 464 om dyrehelsemessige betingelser for import og eksport av levende pattedyr, fugler, reptiler, amfibier, bier og humler bli lagt inn av Lovdata når forskriften er fastsatt.]*

*Del 3 – Helsesertifikat for dyr, sæd, egg og embryoer fra godkjente organer, institutter og stasjoner*

*[Til brukerne/høringsinstansene: Her vil helsesertifikatmodellen som i dag er vedlegg C til forskrift 20. februar 2004 nr. 453 om dyrehelsemessige vilkår for godkjenning av institusjoner, institutter og sentra og overføring av dyr, sæd, egg og embryoer til og fra godkjente anlegg bli lagt inn av Lovdata når forskriften er fastsatt.]*

Nytt vedlegg E skal lyde:

*Vedlegg E. Helsesertifikatmodell for import av hunder, katter og ildere fra tredjestater*

*[Til brukerne/høringsinstansene: Her vil helsesertifikatmodellen vist i vedlegget til vedtak 2013/519/EU bli lagt inn av Lovdata når forskriften er fastsatt. Vedtaket følger høringsbrevet.]*

**II**

Endringene trer i kraft [dato]. Fra samme tidspunkt oppheves forskrift 20. februar 2004 nr. 453 om dyrehelsemessige vilkår for godkjenning av institusjoner, institutter og sentra og overføring av dyr, sæd, egg og embryoer til og fra godkjente anlegg.